Reza se ‘Asem’ belig vroue in verdrukkende bestel | Netwerk24
Deur Laetitia Pople 09 April 2017 14:00
Soos ’n heks stook sy ’n brousel in ’n pot terwyl sy en haar sieklike dogter planne smee vir die besoek van ’n aantreklike jong adjudant. Die twee vroue is voortvlugtendes. Bedags soek hulle skuiling en snags strompel hulle verder. Hulle aas koperknope, stewels en klere van gestorwe soldate (Boere of Britte) en verkoop of verhandel wat hulle kan.
Dit is die bloedige omwenteling van ’n ou orde na ’n nuwe. Daar kom ’n ander sinister geweld ter sprake in die plek van die generaal se geprewel “ek sal tot my laaste asem veg”.
De Wet skets hier die radikale ophef van blinde alliansie en gedienstige erkentlikheid wat eintlik steeds vir enige bestel geld. Nuwe reëls word gemaak, móét gemaak word om te oorleef. Hier het vroue die hef in die hand. Op slinkse, verleidelike manier word hul lewenswyse van versorg, verlei, stroop en aas ’n metafoor vir die lewe ná die oorlog.
Antoinette Kellermann se vertolking van Anna is pure alchemie en Tinarie Van Wyk Loots se brose Annie is ragfyn ingeklee – tog word die mat onder die kyker uitgetrek.
Edwin van der Walt is altyd in pas as die verlore adjudant, ’n warkop sonder leier en doelwit. Stian Bam se kamee as die sterwende generaal bly spook. Die spelleiding is deur Marthinus Basson, ’n gedugte vertolker van De Wet se werk.
Asem vertoon De Wet as onverskrokke dramaturg wat steeds die samelewing se maskers afruk en verdigsels sonder genade ontbloot.
Meer oor: Kknk | Oudtshoorn | Drama